Når Superligaen bliver sparket i gang fredag klokken 19, er der flere nye regler i Fodboldloven, som spillerne skal være opmærksomme på. Blandt andet er der blevet gjort et forsøg på at præcisere reglerne for, hvornår der skal dømmes hånd på bolden. Et emne, der ofte har været omdrejningspunktet for heftige diskussioner om kampafgørende situationer.

Reglerne for målspark, dommerkast, udskiftningsspilleres rute ud af banen og reglerne for muren ved frispark har også fået en tur.

Der er også flere andre regelændringer, men nogle så små, at de næppe får indflydelse på fodboldspillet, som vi kender det. Blandt andet må en målmand ikke længere score i modstandernes mål ved at kaste bolden fra eget felt. Næppe en situation, som er opstået tidligere i historien.

Men der er også ændringer, der kan betyde, at spillets karakter bliver anderledes.